HU Az Európai Unió Hivatalos Lapja C 239/5

Kérelem közzététele a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról szóló 510/2006/EK tanácsi rendelet 6. cikkének (2) bekezdése alapján

2012/C 239/03

Ezzel a közzététellel az 510/2006/EK tanácsi rendelet (1) 7. cikke alapján létrejön a kérelem elleni kifogás joga. A kifogást tartalmazó nyilatkozatnak e közzététel napjától számítva hat hónapon belül kell beérkeznie a Bizottsághoz.

EGYSÉGES DOKUMENTUM

A TANÁCS 510/2006/EK RENDELETE

„ORKNEY SCOTTISH ISLAND CHEDDAR”

EK-sz.: UK-PGI-0005-0908-03.11.2011

OFJ ( X ) OEM ( )

1. Elnevezés:

„Orkney Scottish Island Cheddar”

2. Tagállam vagy harmadik ország:

Egyesült Királyság

3. A mezőgazdasági termék vagy élelmiszer leírása:

3.1. A termék típusa:

1.3. osztály: Sajtok

3.2. A termék leírása, amelyre az 1. pontban található elnevezés vonatkozik:

Az „Orkney Scottish Island Cheddar” sajtot a megjelölt földrajzi területről származó, helyben beszerzett tejből állítják elő. A sajtot csekélyebb mértékben pikáns, savanykás ízhatás jellemzi, egészében véve meglehetősen aromás, dióra emlékeztető íze van. Zamata tiszta, cheddarra jellemző, tésztája tömör, de rugalmas, sima és lyukmentes. Az „Orkney Scottish Island Cheddar” sajtot általában 6–18 hónapig érlelik, így közepesen érett, érett és extra érett változatot állítanak elő.

A sajtot szokásosan háromféle változatban értékesítik:

— közepesen érett: 6–12 hónapig érlelik, tésztája sima, íze enyhén aromás,

— érett: 12–15 hónapig érlelik, tésztája tömör, sima, íze kissé pikáns, aromás,

— extra érett: 15–18 hónapig érlelik, tésztája tömör, enyhén törékeny, tejkristályos, íze erőteljesen aromás.

A sajtot 20 kg-os tömbökben állítják elő, amelyeket az érlelést követően igény szerint különböző formára és méretre vágnak. A sajt fehér vagy más színekben készül, a szín világos, a sajt tésztájában egyenletesen oszlik el. A színes sajt abban tér el a fehértől, hogy a pasztörizálást követően növényi színezéket adnak hozzá.

A sajt kémiai jellemzői a következők:

— Nedvességtartalom: 33–36 %

— Zsírtartalom: 33–36 %

— Zsírtartalom a szárazanyagban: 50–52 %

— Sótartalom: 1,6–2,1 %

— PH: 5,1–5,4 a gyártáskor

A sajtra jellemző mikrobiológiai határértékek a következők:

— Listeria monocytogenes: nincs jelen 25 g-ban.

— Staphylococcus által termelt enterotoxinok: nincsenek jelen 25 g-ban.

— Salmonella: nincs jelen 25 g-ban.

3.3. Nyersanyagok (kizárólag feldolgozott termékek esetében):

Friss pasztörizált tej, amelyet a földrajzi területen található mezőgazdasági üzemekben termelnek. A tej friss és tiszta, fölét megtartják, a fejést követően nem módosítják, adalékanyagot nem adnak hozzá.

3.4. Takarmány (kizárólag állati eredetű termékek esetében):

A tejelő szarvasmarhákat frissfű- és szilázsalapú termékekkel takarmányozzák. Az állományt hat hónapig legeltetik, az év hátralévő részében istállózzák. Az étrendet helyben termelt árpával, karórépával és a helyi sörfőzdéből beszerzett sörtörköllyel egészítik ki. A takarmány emellett géntechnológiával nem módosított szóját (fehérjepótlás), cukorrépát (energiapótlás) és ásványi anyagokat tartalmaz, amelyeket a földrajzi területen kívülről szereznek be kiegészítésképpen.

3.5. Az előállítás azon műveletei, amelyeket a meghatározott földrajzi területen kell végrehajtani:

Az „Orkney Scottish Island Cheddar” előkészítésének és előállításának minden szakasza az adott területen zajlik; e szakaszok többek között a következők:

— A tej beszerzése

— A tej pasztörizálása és standardizálása

— Előkészítés és az összetevők bekeverése

— Só hozzáadása az alvadékhoz

— Érlelés és osztályozás

3.6. A szeletelésre, aprításra, csomagolásra stb. vonatkozó egyedi szabályok:

Nem alkalmazható.

3.7. A címkézésre vonatkozó egyedi szabályok:

Nem alkalmazható.

4. A földrajzi terület tömör meghatározása:

Orkney-szigetek, Észak-Skócia

5. Kapcsolat a földrajzi területtel:

5.1. A földrajzi terület sajátosságai:

Az „Orkney Scottish Island Cheddar” sajt az Orkney-szigetekről származó, helyi tej felhasználásával, hagyományos recept és eljárás szerint készül. Az „Orkney Scottish Island Cheddar” előállításánál a sajtkészítők szaktudása az Orkney-szigeteken termelt tej felhasználásával ötvöződik.

A megjelölt földrajzi terület tipikusan alacsonyan fekvő dombos-völgyes mezőgazdasági terület, ahol a felső talajréteg termékenysége annak köszönhető, hogy már több mint ötezer éve művelés alatt áll. A térség a világörökségi státuszban részesített neolit emlékekről híres, emellett arról ismert, hogy nagy területeket minősítettek környezetvédelmi szempontból érzékeny területté, illetve különleges tudományos érdeklődésre számot tartó tájegységgé (Sites of Special Scientific Interests – SSSI). A Golf-áramlat közelsége mérsékelt éghajlatot eredményez, a talaj pedig jódban és kénben gazdag, ami az északi szélességi övezetre jellemző nyár közepi állandó nappali világosságnak köszönhetően gazdag, dús legelőket biztosít a főként holstein-fríz és ayrshire szarvasmarhacsordák számára. A körülmények ilyen együttesének eredményeként a sajtkészítéshez kiváló minőségű tej áll rendelkezésre, a sajtkészítést tehát fizikai földrajzi környezete behatárolja.

A sajtkészítő felügyeli az eljárást, eközben figyelemmel kíséri a savasodási folyamatot, és a megfelelő szinteken kiönti az alvadékot a kádból, leereszti a tejsavót, és az asztalon megmunkálja a száraz alvadékot. Az alvadék besózása nagy szaktudást igényel, mivel az alvadéknak megfelelő állagúnak és savasságúnak kell lennie.

A sót kézzel adják hozzá, ahhoz hasonló technikával, mint amikor szórva vetik a magot; ezt a technikát a régi gazdák nemzedékek óta alkalmazták Orkney földjein. Alapvető fontosságú, hogy ezt nagy hozzáértéssel végezzék, mivel megfelelő mennyiségű sót kell egyenletesen eloszlatni az alvadékon. Emellett a sajt előállítását figyelemmel kísérő sajtkészítő szaktudása lényeges annak biztosításához, hogy a teljes folyamat során megmaradjon a megfelelő állag és savasság. A sajtkészítők hosszú évek tapasztalatával tudják a megfelelő állagú és ízű sajtot előállítani. Ahhoz, hogy következetesen kiváló minőségű sajtot tudjanak előállítani, szaktudásra és tapasztalatra van szükség.

5.2. A termék sajátosságai:

Az „Orkney Scottish Island Cheddar” a szárazon keverési technikában tér el más hagyományos cheddar sajtoktól. Az előállítási módszert 1984-ben fejlesztették ki és napjainkban is alkalmazzák azon vezetők ötleteinek összeolvasztásával, akiknek célja az volt, hogy hatékonyan és gyorsan lehessen cheddar sajtot előállítani, a termék ugyanakkor megkülönböztethető legyen a hagyományos cheddar sajtoktól. A módszer eredményeként tömör, sűrű tésztájú sajt készül, a standardizált tej felhasználása révén a sajt tésztája és állaga egész éven át egyenletes marad, a termék pedig megőrzi érett aromáját.

A szárazon keverés a cheddar készítésének hagyományos módját értelmezi át; erre akkor kerül sor, amikor a kád tartalmát az asztalra öntik, majd ezt követően nem hagyják, hogy az alvadék a tejsavó leeresztését követően összeálljon. Folyamatosan keverik a só hozzáadásáig, és amíg meg nem kezdődik az érlelés. A referenciaértékek szerint a sózást a beoltást követően megközelítőleg 3 óra 20 perccel kell elvégezni, amikor a savkoncentráció 0,28-as értéket ér el. Ez lyukmentes állagot kölcsönöz a sajtnak, és ha a sózást hozzáértően, kézzel végzik el, akkor a só kisebb darab alvadékra kerül, ezzel biztosítva a hagyományos cheddarra jellemző eloszlásnál egyenletesebb eloszlást. Ezt követően hagyják, hogy a sajt a tömbösítőtartályokban cheddarrá álljon össze; ezután a tömböket becsomagolják, és összekötözött faléceken érlelik.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti okozati kapcsolat:

A sajtkészítés több száz évre nyúlik vissza Orkneyban a kisbérleti rendszerrel együtt; a szerény jövedelmet a gazdák feleségei így próbálták házi készítésű sajtok eladásával kiegészíteni. Néhány sajtot zablisztes ládákban is tároltak, hogy a hosszú téli hónapokban ki tudják egészíteni az étrendet.

Az eredeti tejfeldolgozó üzem Kirkwallban kezdte meg működését 1946-ban, hogy a II. világháború alatt a szigeten állomásozó 60 000 fős katonai személyzet tejigényére válaszul bővüljön a kínálat. Egészen addig hagyományos kérgű, hengeres, szögletes és kerek keménysajtot készítettek, amíg a megnövekedett tejtermelés következtében 1958-ban üzembe nem állt az új tejfeldolgozó üzem, és át nem álltak korszerűbb előállítási módszerre és cheddarreceptre. Ezt a cheddarreceptet 1984-ben a szárazon keverés technikájával módosították, miután a hagyományos cheddarrecept eme újszerű változatát egy ideig tesztelték.

Az „Orkney Scottish Island Cheddar” számos fontos versenyen nyert díjat, ezek a Nantwich International Show (aranyérem, Mild White, 2009), a Royal Highland Show (aranyérem és a legjobb skót termék, 2009), a The Bath and West Show (1. díj, Mild White, 2007), a British Cheese Awards (aranyérem, Mild White, 2006) és a Great Yorkshire Cheese And Dairy Show (1. díj, Mild White, 2010).

A sajt szerepel a tekintélyes londoni Langham Hotel menüjén, és a híres séf, Nick Nairn 2009-ben a következőképpen beszélt róla: „Az Orkney Cheddar minőségét a sziget egyedi éghajlata és a szárazon keverés módszere adja. Más cheddarokkal ellentétben különösen jó főzéshez, mivel az előállítási módszerének köszönhetően kevesebb zsiradék távozik belőle olvadáskor. Az Orkney Cheddar felhasználásával krémesebb, ízletesebb ételeket készíthetünk.”

Hivatkozás a termékleírás közzétételére:

(az 510/2006/EK tanácsi rendelet 5. cikkének (7) bekezdése)

http://archive.defra.gov.uk/foodfarm/food/industry/regional/foodname/products/documents/orkney-scottish-island-cheddar-pgi-120320.pdf

(1) HL L 93., 2006.3.31., 12. o.